钦定古今图书集成/明伦汇编/氏族典/第371卷 > 《廖用贤尚友录》 > 严实
## 钦定古今图书集成/明伦汇编/氏族典/第371卷 > 《廖用贤尚友录》 > 严实

按《元史严实传》：“实字武叔，泰康长清人。喜交结施与，
落魄里社间，屡以事系狱。癸酉秋，太祖率兵自紫荆
口入金，东平行台调民为兵，以实为众所服，命为百
户，以功授长清尉。有谮于行台者，实挈家避青崖，宋
因以实为济南治中。实知宋不足恃，谒太师木华黎
于军门，挈所部彰德、大名等州户三十万来归，拜金”
紫光禄大夫、行尚书省事。壬午，宋将彭义斌率师取
京东州县，实将晁海以青崖降，尽掠实家。实与义斌
连和，义斌亦欲藉实取河朔而后图之。实知势迫，急
赴孛里海军，与之合，遂擒义斌。甲午，朝于和林，授东
平路行军万户。初，王义深者，义斌之别将，闻义斌败，
将奔河南，实族属在东平者皆为所害。河南破，实获
义深妻子，厚周恤之，送还乡里，终不以旧怨为嫌。其
宽厚长者类若此。庚子，卒，谥武惠。子忠贞，金紫光禄
大夫；忠济、忠嗣、忠范、忠杰、忠裕、忠祐。